Source: https://www.podnikajte.sk/pracovne-pravo-bozp/priplatky-za-pracu-vikend-nocnu-sviatok-2020
Timestamp: 2020-08-15 05:40:47+00:00
Document Index: 8838245

Matched Legal Cases: ['§ 122', '§ 123', '§ 122', '§ 122', '§ 122', '§ 123']

Príplatky za prácu cez víkend, nočnú prácu a prácu vo sviatok v roku 2020 | Podnikajte.sk
Príplatky za prácu cez víkend, nočnú prácu a prácu vo sviatok upravuje § 122 až § 123 zákona č. 311/2001 Z. z. Zákonníka práce v znení neskorších predpisov (ďalej len „Zákonník práce“). Výšku uvedených príplatkov platných pre rok 2020 vám prinášame v tomto článku.
Na výšku príplatkov za prácu cez víkend, nočnú prácu a prácu vo sviatok v roku 2020 má vplyv najmä minimálna mzda
Od 1.1.2020 platí hodinová minimálna mzda vo výške 3,333 €. Táto hodinová minimálna mzda má vplyv na výšku nasledovných príplatkov za prácu v roku 2020:
za prácu v sobotu,
za prácu v nedeľu,
za nočnú prácu.
V prípade zamestnancov, ktorí sú zamestnaní na základe dohody o práci vykonávanej mimo pracovného pomeru, má hodinová minimálna mzda platná pre rok 2020 vplyv aj na výšku príplatku za prácu vo sviatok (uvedené neplatí pre zamestnancov, ktorí sú zamestnaní v trvalom pracovnom pomere).
To, v ktorých prípadoch má zamestnanec nárok aj na príplatok za prácu nadčas, si môžete prečítať v článku Príplatky za prácu nadčas
Kto má nárok na príplatok za prácu cez víkend, nočnú prácu a prácu vo sviatok v roku 2020
Nárok na uvedené príplatky v roku 2020 majú zamestnanci, ktorí sú zamestnaní:
v trvalom pracovnom pomere (t. j. na základe pracovnej zmluvy),
na základe dohody o pracovnej činnosti alebo dohody o vykonaní práce,
na základe dohody o brigádnickej práci študentov.
Príplatok za prácu v sobotu v roku 2020
Podľa § 122a ods. 1 Zákonníka práce patrí zamestnancovi za prácu v sobotu mzdové zvýhodnenie (t. j. príplatok) najmenej v sume 50 % minimálnej mzdy v eurách za hodinu. Na toto mzdové zvýhodnenie má nárok zamestnanec v trvalom pracovnom pomere, ako aj zamestnanec zamestnaný na základe dohody o práci vykonávanej mimo pracovného pomeru.
Je potrebné upozorniť na to, že podľa Zákonníka práce je možné dohodnúť aj nižšiu sumu príplatku za prácu v sobotu, a to zníženie na 45 % minimálnej mzdy v eurách za hodinu. Takéto zníženie príplatku je možné iba v tom prípade, ak si to povaha práce alebo podmienky prevádzky vyžadujú, aby sa práca vykonávala pravidelne v sobotu.
Výšku príplatku za prácu v sobotu v percentách a v eurách si môžete pozrieť v nasledujúcej tabuľke platnej pre rok 2020:
Minimálna výška príplatku za prácu v sobotu v roku 2020
Príplatok za prácu v sobotu Znížený príplatok za prácu v sobotu
Výška príplatku v roku 2020 v percentách 50 % minimálnej mzdy v €/hod. 45 % minimálnej mzdy v €/hod.
Výška príplatku v roku 2020 v eurách 1,667 €/hod. (50 % z 3,333 €) 1,50 €/hod. (45 % z 3,333 €)
Príplatok za prácu v nedeľu v roku 2020
Podľa § 122b ods. 1 Zákonníka práce má zamestnanec za prácu v nedeľu nárok na príplatok za prácu v nedeľu najmenej v sume 100 % minimálnej mzdy v eurách za hodinu. Aj tu platí, že na toto mzdové zvýhodnenie má nárok zamestnanec pracujúci na základe pracovnej zmluvy aj na základe dohody o práci vykonávanej mimo pracovného pomeru.
Aj v prípade príplatku za prácu v nedeľu umožňuje Zákonník práce znížiť sumu príplatku, a to na najmenej 90 % minimálnej mzdy v eurách za hodinu. Zníženie sumy príplatku je možné u zamestnávateľa, u ktorého sa vzhľadom na povahu práce alebo podmienky prevádzky vyžaduje, aby sa práca pravidelne vykonávala v nedeľu.
Výšku príplatku za prácu v nedeľu v percentách a v eurách si môžete pozrieť v nasledujúcej tabuľke platnej pre rok 2020:
Minimálna výška príplatku za prácu v nedeľu v roku 2020
Príplatok za prácu v nedeľu Znížený príplatok za prácu v nedeľu
Výška príplatku v roku 2020 v percentách 100 % minimálnej mzdy v €/hod. 90 % minimálnej mzdy v €/hod.
Výška príplatku v roku 2020 v eurách 3,333 €/hod. (100 % z 3,333 €) 3,00 €/hod. (90 % z 3,333 €)
Príplatok za prácu vo sviatok v roku 2020
Výšku príplatku za prácu vo sviatok upravuje § 122 ods. 1 Zákonníka práce. Výška príplatku za prácu vo sviatok sa však môže líšiť, a to v závislosti od toho, na základe akého pracovného pomeru je zamestnanec zamestnaný.
Príplatok za prácu vo sviatok v roku 2020 je najmenej vo výške:
100 % priemerného zárobku: ak je zamestnanec zamestnaný v trvalom pracovnom pomere,
100 % minimálnej mzdy za hodinu v eurách: ak je zamestnanec zamestnaný na základe dohody o práci vykonávanej mimo pracovného pomeru.
Výšku príplatku za prácu vo sviatok v percentách a v eurách si môžete pozrieť v nasledujúcej tabuľke platnej pre rok 2020:
Minimálna výška príplatku za prácu vo sviatok v roku 2020
Príplatok za prácu vo sviatok – pracovná zmluva Príplatok za prácu vo sviatok – dohoda
Výška príplatku v roku 2020 v percentách 100 % priemerného zárobku v €/hod. 100 % minimálnej mzdy v €/hod.
Výška príplatku v roku 2020 v eurách podľa priemerného zárobku* 3,333 €/hod. (100 % z 3,333 €)
To, kedy môže zamestnávateľ nariadiť zamestnancovi prácu počas sviatku, ako ďalšie informácie o práci počas sviatkov si môžete prečítať v článku Práca zamestnancov počas sviatkov
Príplatok za nočnú prácu v roku 2020
Zákonník práce ustanovuje, že za nočnú prácu sa považuje práca vykonávaná v čase medzi 22. a 6. hodinou rannou.
Výška príplatkov za nočnú prácu sa v roku 2020 líši v závislosti od toho, či ide o vykonávanie rizikovej alebo nerizikovej práce na nočnej zmene. Táto výška príplatkov je však rovnaká pre zamestnancov pracujúcich na základe pracovnej zmluvy, ako aj zamestnancov pracujúcich na základe dohody o práci vykonávanej mimo pracovného pomeru.
Zamestnanec, ktorý vykonáva nočnú prácu, má nárok na nasledovný príplatok:
vo výške 40 % minimálnej mzdy za hodinu v eurách: ak vykonáva nerizikovú prácu,
vo výške 50 % minimálnej mzdy za hodinu v eurách: ak vykonáva rizikovú prácu.
Zákonník práce v § 123 ods. 2 ustanovuje, že aj v prípade nočnej práce je možné vzhľadom na povahu práce alebo podmienky prevádzky, ak sa vyžaduje, aby sa prevažná časť práce vykonávala ako nočná práca, dohodnúť na nižšej sume príplatku, a to najmenej vo výške 35 % minimálnej mzdy v eurách za hodinu. Zníženie príplatku za prácu v noci nie je možné, ak zamestnanec vykonáva rizikové povolanie.
Výšku príplatku za prácu v noci v percentách a v eurách si môžete pozrieť v nasledujúcej tabuľke platnej pre rok 2020:
Minimálna výška príplatku za prácu v noci v roku 2020
Príplatok za prácu v noci – nerizikové povolanie Príplatok za prácu v noci – rizikové povolanie
Výška príplatku v roku 2020 v percentách 40 % minimálnej mzdy v €/hod. 50 % minimálnej mzdy v €/hod.
Výška príplatku v roku 2020 v eurách 1,333 €/hod. (40 % z 3,333 €) 1,667 €/hod. (50 % z 3,333 €)
Príplatky za prácu cez víkend, nočnú prácu a prácu vo sviatok sa kumulujú
V praxi sa môže stať, že zamestnanec pracuje napríklad v deň sviatku, ktorý pripadne na víkend, či na nočnej zmene ktorú vykonáva vo sviatok. V takýchto prípadoch má zamestnanec nárok na viaceré príplatky, ktoré sa kumulujú.
V roku 2020 pripadnú niektoré štátne sviatky a dni pracovného pokoja na sobotu alebo nedeľu. Uvedené znamená, že zamestnanec, ktorý v takýto deň odpracuje, má nárok na príplatok za prácu cez víkend, ako aj nárok na príplatok za prácu vo sviatok.
Dni pracovného pokoja a štátne sviatky, ktoré pripadnú na víkend v roku 2020:
5. júl (nedeľa): Sviatok svätého Cyrila a Metoda,
29. august (sobota): Výročie SNP,
1. november (nedeľa): Sviatok všetkých svätých,
26. december (sobota): Druhý sviatok vianočný.
Ak práca vo sviatok pripadne na nočnú zmenu je potrebné rozlišovať, či ide o nočnú zmenu vykonávanú na pracovisku s pravidelnými nočnými zmenami alebo je takáto zmena vykonávaná na pracovisku, kde je práca v noci vykonávaná iba občas.
Spravidla taktiež môžeme povedať, že na pracoviskách s pravidelnými nočnými zmenami, ak zamestnancovi začína nočná zmena v deň, kedy je sviatok, prináleží mu okrem príplatku za nočnú zmenu aj príplatok za prácu vo sviatok. Ak však zamestnancovi začína nočná zmena v deň, ktorý je pred sviatkom a končí v deň sviatku, nárok na príplatok za prácu vo sviatok nemá. Problematike výpočtu príplatkov za prácu vo sviatok na nočnej zmene sa venujeme v článku Príplatok za nočnú prácu počas sviatku – ako sa počíta?
Príklady na súbeh príplatkov za prácu cez víkend, nočnú prácu a prácu vo sviatok v roku 2020
Príklad na súbeh príplatkov za prácu v sobotu, ktorá je sviatkom
Zamestnanec František má 26.12.2020 (sobota) nariadenú dennú zmenu a odpracuje osem hodín. František je odmeňovaný minimálnou hodinovou mzdou platnou pre prvý stupeň náročnosti práce, t. j. 3,333 €/hod.
Nakoľko je dátum 26.12.2020 dňom pracovného pokoja a zároveň tento deň pripadne na sobotu, má František nárok na nasledovné mzdové zvýhodnenia:
príplatok za prácu v sobotu: vo výške najmenej 1,667 €/hod., v počte osem hodín
príplatok za prácu vo sviatok: vo výške najmenej 3,333 €/hod., v počte osem hodín.,
Príklad na súbeh príplatkov za prácu v nedeľu, ktorá je sviatkom a pracovník pracuje v noci na pracovisku s nočnými zmenami
Zamestnanec Marián pracuje v nepretržitej trojzmennej prevádzke. Jeho zmena trvá 7,5 hodiny. Marián je odmeňovaný hodinovou mzdou vo výške 4,50 €/hod, výška jeho priemerného zárobku je 5,10 €/hod.. Na deň 1.11.2020 mu pripadne nočná zmena v čase od 22:00 hod. do 6:00 hod.
Nakoľko je dátum 1.11.2020 dňom pracovného pokoja, ktorý pripadne na nedeľu a zamestnanec vykonáva svoju prácu na nočnej zmene, má Marián nárok na tieto mzdové zvýhodnenia:
príplatok za prácu v nedeľu: vo výške najmenej 3,333 €/hod., v počte 7,5 hodín,
príplatok za prácu vo sviatok: vo výške 5,10 €/hod., v počte 7,5 hodín,
príplatok za nočnú prácu: vo výške najmenej 1,333 €/hod., v počte 7,5 hodín.
Keďže Marián pracuje v nepretržitej trojzmennej prevádzke a jeho zmena začala v deň sviatku, patrí mu nárok na príplatok za prácu vo sviatok v plnom počte odpracovaných hodín, t. j. 7,5 hodín. V tomto prípade sa príplatok za prácu vo sviatok nepočíta od 00:00 hod. do 24:00 hod, ale počíta sa od hodiny zodpovedajúcej nástupu pracovnej zmeny.
Tip: ak by Mariánovi začala nočná pracovná zmena v noci 31.10.2020, nemal by nárok na príplatok za prácu vo sviatok, aj keď by reálne prevažnú časť pracovnej zmeny odpracoval v deň sviatku. V tomto prípade by mal len nárok na príplatok za prácu v sobotu a príplatok za nočnú prácu.
Príklad na súbeh príplatkov za prácu v nedeľu, ktorá je sviatkom a pracovník pracuje v noci na pracovisku, kde sú nočné zmeny iba občasne
Zamestnanec Ján je elektrikár a jeho pracovná zmena je:
počas týždňa od 13:00 hod. do 21.00 hod.,
počas víkendu od 17:00 hod. do 1:00 hod., to znamená, že Ján pracuje v prevádzke, kde nočná zmena nie je pravidelná.
Ján je odmeňovaný hodinovou mzdou vo výške 4,80 €/hod. a výška jeho priemerného zárobku je 5,50 €/hod. Na deň 5.7.2020 mu pripadne zmena podľa rozvrhu, t. j. od 17:00 hod. do 1:00 hod.
Nakoľko je dátum 5.7.2020 štátnym sviatkom, ktorý pripadne na nedeľu a zamestnanec vykonáva svoju prácu na nočnej zmene, má Ján nárok na tieto mzdové zvýhodnenia:
príplatok za prácu v nedeľu: vo výške najmenej 3,333 €/hod., v počte 8 hodín,
príplatok za prácu vo sviatok: vo výške 5,50 €/hod., v počte 7 hodín (t. j. od 17:00 hod. do 24:00 hod.),
príplatok za nočnú prácu: vo výške najmenej 1,333 €/hod., v počte 3 hodín (t. j. od 22:00 hod. do 1:00 hod.).
Keďže Ján nepracuje na pracovisku s pravidelnými nočnými zmenami, má nárok na príplatok za prácu vo sviatok, ktorý trvá od 00:00 hod. do 24:00 hod., t. j. podľa kalendárneho vymedzenia dňa sviatku.
Tip: ak by Jánovi začala pracovná zmena v sobotu, t. j. 4.7.2020, mal by nárok na príplatok za prácu vo sviatok v trvaní len 1 odpracovanej hodiny, nakoľko by reálne odpracoval v deň sviatku len jednu hodinu.
Príplatky za prácu Mzda zamestnanca Zamestnávateľ Zamestnanci